31974R3103
L 331/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3103/74 НА КОМИСИЯТА
от 10 декември 1974 година
за изменение на Регламент (ЕИО) № 1579/74 относно предварителното фиксиране на таксата върху вноса на продукти, получени от преработката на зърнени култури и ориз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 120/67/ЕИО на Съвета от 13 юни 1967 г. относно общата организация на пазара на зърнените култури (1), последно изменен с Регламент (ЕИО) № 1996/74 (2), и по-специално член 15, параграф 3 и член 24 от него,
като взе предвид Регламент № 359/67/ЕИО на Съвета от 25 юли 1967 г. относно общата организация на пазара на ориз (3), последно изменен с Регламент (ЕИО) № 1129/74 (4), и по-специално член 13, параграф 3 и член 25 от него,
като взе предвид Регламент (ЕИО) № 1052/68 на Съвета от 23 юли 1968 г. относно режима на внос и износ на продукти, получени от преработката на зърнени култури и ориз (5), последно изменен с Регламент (ЕИО) № 881/73 (6), и по-специално член 2, параграф 2 и член 5 от него,
като има предвид, че Регламент (ЕИО) № 1579/74 на Комисията от 24 юни 1974 г. относно процедурата за изчисляване на таксата върху вноса на продукти, получени от преработката на зърнени култури и ориз и предварителното фиксиране на тази такса за тези продукти и за комбинирани фуражи, произведени от зърнени култури (7) предвижда, че в случай на предварително фиксиране на таксите върху вноса на продукти, получени от преработката на зърнени култури и ориз, както и на комбинирани фуражи, тези такси се коригират в зависимост от праговата цена в сила в деня на вноса;
като има предвид, че за продукти от скорбяла възстановяването при производство, включено в таксата върху вноса, вече отразява различия в праговата цена; като има предвид следователно, че е необходимо да се коригира таксата върху вноса за продуктите, посочени в член 2 от Регламент (ЕИО) № 1579/74 единствено спрямо евентуална промяна в сумите, посочени в член 1 от Регламент (ЕИО) № 1132/74 на Съвета от 29 април 1974 г. относно възстановяване при производство в сектора на зърнените култури и ориза (8);
като има предвид, че е необходимо да се уточни, че таксата за комбинираните фуражи, включени в подпозиция 23 .07 Б, когато съдържат млечни продукти, трябва, в случай че същата се фиксира предварително, да бъде коригирана от една страна спрямо праговата цена на царевицата, от друга страна - спрямо тази на обезмасленото мляко на прах, които са в сила в деня на вноса;
като има предвид, че мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Текстът на член 3, параграф 1 от Регламент (ЕИО) № 1579/74 се заменя със следното:
„1. По отношение на вноса на продуктите, посочени в член 1, буква г) от Регламент № 120/67/ЕИО и в член 1, буква в) от Регламент № 359/67/ЕИО, таксата, приложима в деня на подаване на заявлението за лицензия, се прилага по отношение на вноса, който ще се извърши по всяко време през срока на валидност на лицензията, ако заявителят поиска това при подаване на заявлението за лицензията и при условие че го направи преди 13 часа.
а)
В случая, посочен в предходната алинея и с изключение на:
-
продуктите, посочени в член 2, и
-
продуктите от подпозиция 23.07 Б, посочени в приложение А към Регламент № 120/67/ЕИО
при необходимост таксата се коригира спрямо праговата цена за основния продукт или продукти, използвани за изчисляването на променливия компонент на таксата в сила в деня на вноса, без това да засяга евентуалното прилагане на член 15, параграф 3, алинея втора от Регламент № 120/67/ЕИО.
Тази корекция се извършва, като се увеличава или намалява таксата с разликата между праговата цена за 100 килограма основен продукт, която е в сила през месеца, в който заявлението е подадено, и тази в сила през месеца на вноса, като тази разлика се умножава с коефициента, посочен в колона 4 на приложението към Регламент (ЕИО) № 1052/68.
б)
По отношение на продуктите, посочени в член 2, таксата, фиксирана предварително в съответствие с първата алинея, се коригира, ако стойностите, определени в член 1 от Регламент (ЕИО) № 1132/74, претърпят промяна между деня, в който е подадено заявлението, и деня на вноса, в зависимост от разликата, произтичаща от тази промяна, като тази разлика се умножава с коефициента, посочен в колона 4 на приложението към Регламент (ЕИО) № 1052/68 за въпросните продукти.
в)
По отношение на продуктите от подпозиция 23.07 Б , посочени в приложение А към Регламент № 120/67/ЕИО, корекцията се извършва при необходимост, като се увеличава или намалява таксата:
-
за компонента „зърнени култури“ на тези продукти с разликата между праговата цена за 100 килограма царевица, която е в сила през месеца, в който е подадено заявлението, и тази в сила през месеца на вноса, като въпросната разлика се умножава с коефициента, посочен в Таблица А, приложение II към Регламент (ЕИО) № 968/68;
-
за компонента „мляко“ на тези продукти, с разликата между праговата цена за 100 килограма обезмаслено мляко на прах, която е в сила през месеца, в който е подадено заявлението и тази, в сила през месеца на вноса, като въпросната разлика се умножава с коефициента, упоменат в Таблица Б, приложение II към Регламент (ЕИО) № 968/68.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 декември 1974 година.